รัฐบาลไทย-ข่าวทำเนียบรัฐบาล-	‘หม่อมเต่า’ เปิดเวทีเสวนา “โรคระบาดโควิด - 19 กับการปฏิรูปการส่งเสริมสุขภาวะคนทำงานในสถานประกอบการ”
วันอาทิตย์ที่ 19 กรกฎาคม 2563
‘หม่อมเต่า’ เปิดเวทีเสวนา “โรคระบาดโควิด - 19 กับการปฏิรูปการส่งเสริมสุขภาวะคนทํางานในสถานประกอบการ”
รัฐมนตรีว่าการกระทรวงแรงงาน เปิดเวทีเสวนา “โรคระบาดโควิด - 19 กับการปฏิรูปการส่งเสริมสุขภาวะคนทํางานในสถานประกอบการ” จัดโดย สภาองค์การลูกจ้างพัฒนาแรงงานแห่งประเทศไทย (สพท.) และเครือข่ายประกันสังคมคนทํางาน (คปค.) สนับสนุนโดย สํานักงานกองทุนสนับสนุนการสร
วันที่ 19 กรกฎาคม 2563 เวลา 09.00 น. หม่อมราชวงศ์จัตุมงคล โสณกุล รัฐมนตรีว่าการกระทรวงแรงงาน ให้เกียรติ เป็นประธานเปิดงานเสวนา “โรคระบาดโควิด - 19 กับการปฏิรูปการส่งเสริมสุขภาวะคนทํางานในสถานประกอบการ” โดยมีนายสุทธิ สุโกศล ปลัดกระทรวงแรงงาน ร่วมเป็นเกียรติในการเปิดงานเสวนาฯ ดังกล่าว ณ ห้องประชุม ศ.นิคม จันทรวิทุร ชั้น 5 กรมสวัสดิการและคุ้มครองแรงงาน กระทรวงแรงงาน
สําหรับโครงการเสวนา “โรคระบาดโควิด - 19 กับการปฏิรูปการส่งเสริมสุขภาวะคนทํางานในสถานประกอบการ” มีวัตถุประสงค์ ดังนี้ 1) เพื่อเสริมศักยภาพและสนับสนุนกระบวนการทํางานของผู้นําแรงงานและองค์กรเครือข่ายในการขับเคลื่อนและรณรงค์นโยบายสู่การปฏิบัติเพื่อการยกระดับคุณภาพชีวิตแรงงาน 2) เพื่อพัฒนากิจกรรมของสถานประกอบการในการส่งเสริมป้องกันการแพร่ระบาดของไวรัสโควิด -19 3) เพื่อพัฒนารูปแบบและวิธีการลดช่องว่างความเหลื่อมล้ําในการเข้าถึงบริการทางสุขภาพ และความเหลื่อมล้ําทางสังคมโดยผ่านกระบวนการความร่วมมือทั้งในส่วนของหน่วยงานภาครัฐ นายจ้าง หรือเจ้าของสถานประกอบการ และองค์กรแรงงานในสถานประกอบการ และ 4) เพื่อให้เกิดการเปลี่ยนแปลงพฤติกรรมทางสุขภาพของแรงงาน ในมิติการลดปัจจัยเสี่ยงต่อสุขภาพ เพิ่มประสิทธิภาพการทํางาน ลดต้นทุน/ ลดค่าใช้จ่ายด้านสุขภาพในสถานประกอบการ การเสวนาครั้งนี้คาดหวังว่าจะได้รับความร่วมมือทั้งในส่วนของหน่วยงานภาครัฐ นายจ้างหรือเจ้าของสถานประกอบการ และองค์กรแรงงานในสถานประกอบการ นักวิชาการ เพื่อการพัฒนาแนวทางการนํานโยบายสู่การปฏิบัติ เพื่อยกระดับคุณภาพชีวิตแรงงาน โดยองค์กรเข้าร่วมเสวนาฯ ประมาณ 25 องค์กร จํานวน 87 คน
หม่อมราชวงศ์จัตุมงคล โสณกุล รัฐมนตรีว่าการกระทรวงแรงงาน กล่าวว่า การระบาดของโรคติดต่อเชื้อไวรัสโคโรนา 2019 หรือโควิด 19 ได้ส่งผลกระทบต่อชีวิตมนุษย์ในทุกมิติ ซึ่งการเปลี่ยนแปลงดังกล่าวทําให้เกิดคําเรียกใหม่ว่า New Normal หรือ ความปกติใหม่ ที่หนึ่งในการเปลี่ยนแปลงนั้นก็คือ ประชาชนส่วนใหญ่ตระหนักในด้านการดูแลสุขภาพทั้งของตนเองและส่วนรวม มีการใช้หน้ากากอนามัย ใช้เจลแอลกอฮอล์และล้างมือเป็นประจํา การออกกําลังกายสม่ําเสมอ และการรับประทานอาหารที่ช่วยสร้างภูมิคุ้มกัน รวมทั้งมีการเว้นระยะห่างทางสังคม
กระทรวงแรงงานได้ตระหนักและเห็นถึงความสําคัญต่อการสร้างเสริมสุขภาวะของคนทํางาน เพราะเมื่อมีสุขภาพที่ดี ย่อมส่งผลต่อศักยภาพในการทํางาน ยังผลให้เกิดความพร้อมในการทํางานอย่างมีประสิทธิภาพ เป็นกําลังสําคัญในการสร้างผลิตภาพเพิ่มมูลค่าทางเศรษฐกิจให้กับประเทศ ซึ่งการดําเนินการเชิงป้องกันและส่งเสริมเพื่อให้คนทํางานมีสุขภาพอนามัยที่ดีมีความคุ้มค่ามากกว่าการรักษา หรือฟื้นฟูสุขภาพกลับคืนมา ที่ผ่านมากระทรวงแรงงานได้มอบหมายให้กรมสวัสดิการและคุ้มครองแรงงาน และสํานักงานประกันสังคม ดําเนินการเพื่อสร้างเสริมสุขภาวะของคนทํางานอย่างต่อเนื่อง
“การดําเนินการสร้างเสริมสุขภาวะของคนทํางานอย่างมีประสิทธิภาพจําเป็นที่จะต้องได้รับความร่วมมือจากทุกภาคส่วน ทั้งภาครัฐ ฝ่ายนายจ้าง ฝ่ายลูกจ้าง ตลอดจนภาคเครือข่ายที่เกี่ยวข้อง จึงเป็นเรื่องที่น่าชื่นชมเป็นอย่างยิ่งที่ได้มีการจัดงานสานเสวนาในวันนี้ เพื่อระดมสมองแสวงหาแนวทางในการทํางานร่วมกัน เพื่อบูรณาการขับเคลื่อนกิจกรรมการสร้างสุขภาวะคนทํางาน ที่มีทุกภาคส่วนร่วมในการดําเนินการ” รัฐมนตรีว่าการกระทรวงแรงงาน กล่าวในท้ายสุด